CELEX ID: 32012R0448
Publication Date: 2012-03-21

Document Text:
KOMISJONI DELEGEERITUD MÄÄRUS (EL) nr 448/2012,
21. märts 2012,
millega täiendatakse Euroopa Parlamendi ja nõukogu määrust (EÜ) nr 1060/2009 regulatiivsete tehniliste standarditega, mis käsitlevad selle teabe esitust, mille reitinguagentuurid teevad kättesaadavaks Euroopa Väärtpaberiturujärelevalve loodud keskses teabehoidlas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti selle artikli 21 lõike 4 punkti c,
ning arvestades järgmist:
1)
Määruse (EÜ) nr 1060/2009 artikli 11 lõikega 2 nõutakse, et reitinguagentuur peab tegema teatava teabe oma varasemate tegevusandmete kohta kättesaadavaks Euroopa Väärtpaberiturujärelevalve (edaspidi „ESMA”) poolt loodud keskses teabehoidlas. See teave tuleb esitada ESMA kehtestatud standardvormis ning ESMA peab tegema selle teabe üldsusele avalikuks, avaldades teabekokkuvõtte peamiste täheldatud muutuste kohta. Neid nõudeid on vaja täiendada esitatava teabe esituse osas, sealhulgas teabe struktuuri ja vormingu ning esitamise meetodi ja sageduse osas.
2)
Liidus asuvasse reitinguagentuuride gruppi kuuluvad reitinguagentuurid võivad esitada oma aruandeid kesksele teabehoidlale eraldi. Arvestades aga reitinguagentuuride väga integreeritud funktsionaalset ülesehitust liidu tasandil ning selleks, et lihtsustada statistiliste andmete mõistmist, tuleks soodustada seda, et reitinguagentuurid esitaksid oma aruandeid kesksele teabehoidlale globaalselt kogu grupi nimel.
3)
Keskne teabehoidlasüsteem kogub krediidireitingute andmed kokku ning säilitab neid keskselt. Selleks et aidata turuosalistel krediidireitingute usaldusväärsust paremini hinnata ning seeläbi abistada neid investeerimisotsuste vastuvõtmisel, peaks keskne teabehoidla võtma vabatahtlikkuse alusel vastu ka krediidireitinguid, mis on avaldatud kolmandate riikide reitinguagentuuride poolt, mis kuuluvad samasse reitinguagentuuride gruppi, kuid ei ole liidus heaks kiidetud.
4)
Selleks et esitatud statistika mõistmist veelgi enam lihtsustada, peaksid krediidireitingute andmete aruanded hõlmama kõiki andmeid vähemalt viimase kümne aasta kohta enne määruse (EÜ) nr 1060/2009 jõustumist. Reitinguagentuur ei peaks olema kohustatud neid andmeid esitama, kui ta suudab tõestada, et see ei oleks proportsionaalne, arvestades tema tegevuse mastaapi ja keerukust.
5)
Käesolev määrus tugineb regulatiivsete tehniliste standardite eelnõule, mille on ESMA komisjonile esitanud heakskiitmiseks vastavalt Euroopa Parlamendi ja nõukogu määruse (EÜ) nr 1095/2010 (2) artiklis 10 sätestatud menetlusele.
6)
ESMA on käesoleva määruse aluseks oleva regulatiivsete tehniliste standardite eelnõu kohta viinud läbi avaliku üldsusega konsulteerimise ning küsinud määruse (EL) nr 1095/2010 artikli 37 kohaselt moodustatud väärtpaberituru sidusrühmade arvamust. Teisalt ei analüüsinud ESMA kulusid ja kasu, kuna pidas seda ebaproportsionaalseks võrreldes regulatiivsete tehniliste standardite eelnõu mõjuga, arvestades et Euroopa Väärtpaberiturujärelevalve Komitee (CESR) on keskset teabehoidlat üles ehitanud juba 2010. aastast peale ning see tehniliste standardite eelnõu käsitleb juba olemasoleva süsteemi toimimist, mitte ei esita täiesti uusi nõudeid, ning seepärast ei kaasne sellega eeldatavalt märkimisväärseid lisakulusid ei ESMA-le ega reitinguagentuuridele,
ON VASTU VÕTNUD KÄESOLEVA MÄÄRUSE:
I PEATÜKK
ÜLDSÄTTED
Artikkel 1
Reguleerimisese
Käesoleva määrusega määratakse kindlaks teabe esitamise reeglid, sealhulgas teabe struktuur ja vorm ning esitamise meetod ja sagedus, mille kohaselt reitinguagentuurid peavad oma andmed keskses teabehoidlas kättesaadavaks tegema, juhindudes:
a)
määruse (EÜ) nr 1060/2009 artikli 11 lõikest 2;
b)
määruse (EÜ) nr 1060/2009 I lisa E jao II osa punktist 1.
II PEATÜKK
ARUANDE STRUKTUUR
Artikkel 2
Aruandluspõhimõtted
1. Reitinguagentuur esitab ESMA loodud kesksele teabehoidlale järgmist liiki aruanded:
a)
kvalitatiivsete andmete aruanded, nagu sätestatud artiklites 7 ja 9, ning
b)
reitinguandmete aruanded, nagu sätestatud artiklites 8 ja 10.
2. Reitinguagentuur vastutab esitatud andmete õigsuse, terviklikkuse ja kättesaadavuse eest. Ta tagab aruannete esitamise õigeaegsuse, kasutades artiklis 11 sätestatud aruandluskanaleid ning järgides artiklis 13 sätestatud aruandlusmenetlust.
3. Kui reitinguagentuur kuulub reitinguagentuuride gruppi, võivad grupi liikmed volitada ühte grupi liiget esitama nõutava teabe kogu grupi nimel. Kui grupi volitatud liige esitab teabe grupi nimel, peab ta esitama nii enda kui ka nende grupi liikmete identifitseerimisandmed, kelle nimel ta teabe esitab.
Artikkel 3
Esitamisele kuuluvad reitingud
1. Reitinguagentuur esitab krediidireitingu andmed kõigi aruandeperioodide kohta, kuni see krediidireiting tagasi võetakse.
2. Reitinguagentuur esitab nii tellitud kui mittetellitud krediidireitingud. Ta märgib ära, kas tegu on tellitud või mittetellitud krediidireitinguga.
3. Reitinguagentuuride grupi nimel aruannet esitav reitinguagentuur võib kaasata ka kolmandate riikide, kuid samasse sidusgruppi kuuluvate reitinguagentuuride andmed, mida liidus ei kinnitata. Kui reitinguagentuur selliseid andmeid ei esita, peab ta esitama oma kvalitatiivsete andmete aruandes sellekohase selgituse.
4. Reitinguagentuur esitab andmed kõigi vähemalt kümne viimase aasta jooksul enne määruse (EÜ) nr 1060/2009 jõustumist antud krediidireitingute kohta. Reitinguagentuur, kes enne 7. detsembrit 1999 krediidireitinguid ei avaldanud, esitab andmed kõigi aruandeperioodide kohta alates kuupäevast, mil ta avaldas esimese krediidireitingu. Reitinguagentuur ei pea esitama aruandeid reitinguperioodide kohta, mis eelnevad tema registreerimisele või sertifitseerimisele vastavalt määrusele (EÜ) nr 1060/2009, kui ta suudab tõestada, et selliste andmete esitamine on ebaproportsionaalne võrreldes tema tegevuse mastaabi ja keerukusega.
5. Reitinguagentuur esitab järgmist liiki reitingud:
a)
ettevõtete reitingud,
b)
struktureeritud finantsinstrumentide reitingud,
c)
riigireitingud ja riigivõlakirjade reitingud.
Artikkel 4
Ettevõtete reitingud
1. Reitinguagentuur esitab ettevõtete reitingute andmed emitentide lõikes.
2. Reitinguagentuur võib käsitada ettevõtja tütarettevõtja reitinguid eraldi reitingutena või mitte. Kõnealune reitinguagentuur peab oma valitud põhimõtet selgitama.
3. Ettevõtete reitingute esitamisel liigitab reitinguagentuur reitingud vastavalt II lisa tabeli 1 lahtris 18 sätestatud tegevusvaldkondadele.
4. Kui on olemas nii ettevõtte lühiajalise kui ka pikaajalise krediidireitingu andmed, tuleb esitada mõlemad. Pikaajaliste krediidireitingute puhul tuleb esitada emitendi reiting. Kui emitendi reitingut ei ole, esitatakse pikaajalise tagamata võla reiting. Kui on olemas nii riigi välisvaluutakohustuste kui ka riigi kohalikus valuutas nomineeritud kohustuste reiting, esitatakse ainult riigi välisvaluutakohustuste reiting.
Artikkel 5
Struktureeritud finantsinstrumentide reitingud
1. Võttes arvesse lõigetes 2 ja 3 sätestatud eriomadusi, esitab reitinguagentuur struktureeritud finantsinstrumentide pikaajalised krediidireitingud emissioonide lõikes.
2. Reitinguagentuur esitab struktureeritud investeerimisvahendite ja sarnaste struktuuride pikaajalised krediidireitingud emitentide lõikes.
3. Reitinguagentuur esitab varaga tagatud kommertsväärtpaberite lühiajalised krediidireitingud emissioonide lõikes.
4. Andmete esitamisel struktureeritud finantsinstrumentide reitingute kohta liigitab reitinguagentuur reitingud järgmistesse varaklassidesse:
a)
varaga tagatud väärtpaberid (Asset-Backed Securities). Sellesse varaklassi kuuluvad järgmised alamvaraklassid: auto/laeva/lennuki laenud, õppelaenud, tarbimislaenud, tervishoiulaenud, elementmajade laenud, filmilaenud, kommunaalteenuste laenud, seadmete rent, krediitkaartide nõuded, maksutasumise tagatised, viivislaenud, krediidiriski vahetustehingut sisaldavad võlakirjad (Credit-Linked Notes), vabaajasõidukite laenud ja nõuded klientide vastu;
b)
eluasemehüpoteekväärtpaberid (Residential Mortgage-Backed Securities). Sellesse varaklassi kuuluvad järgmised alamvaraklassid: madala riskisusega eluasemehüpoteekväärtpaberid ja madalast erineva riskisusega eluasemehüpoteekväärtpaberid ning kodukapitalilaenud (Home Equity Loans);
c)
ärikinnisvara hüpoteekväärtpaberid (Commercial Mortgage-Backed Securities). Sellesse varaklassi kuuluvad järgmised alamvaraklassid: jae- või ärikinnisvaralaenud, haiglalaenud, ööpäevaste hoolekandeasutuste, laoruumide, hotellide laenud, hooldusasutuste ja tööstuslaenud ning mitmepereelamud;
d)
kollateraliseeritud võlakohustused (Collateralised Debt Obligations). Sellesse varaklassi kuuluvad järgmised alamvaraklassid: kollateraliseeritud laenukohustused (Collateralised Loan Obligations), krediidiga tagatud kohustused (credit backed obligations), kollateraliseeritud sünteetilised kohustused (Collateralised Synthetic Obligations), ühe väärtpaberistamise seeriaga kollateraliseeritud võlakohustused, kollateraliseeritud fondikohustused (Collateralised Fund Obligations), kollateraliseeritud võlakirjakohustused (Collateralised Bond Obligations), varaga tagatud väärtpaberite kollateraliseeritud võlakohustused ja kollateraliseeritud võlakohustuste kollateraliseeritud võlakohustused;
e)
varaga tagatud kommertsväärtpaberid (Asset-Backed Commercial Papers);
f)
muud, eelnevatesse varaklassidesse mitte arvatud struktureeritud finantsinstrumendid, sealhulgas struktureeritud tagatud võlakirjad, struktureeritud investeerimisvahendid, kindlustusega seotud väärtpaberid ning tuletistoodete ettevõtted.
5. Reitinguagentuur märgib, millisesse varaklassi ja (vajadusel) alamvaraklassi iga reitingu saanud instrument kuulub.
6. II lisa tabeli 1 lahtri 17 täitmisel märgitakse instrumendi riigikoodiks suurema osa alusvara asukohariigi kood. Juhul kui suurema osa alusvara asukohariiki ei ole võimalik kindlaks määrata, liigitatakse reitingu saanud instrument „rahvusvaheliseks”.
Artikkel 6
Riigireitingud ja riigivõlakirjade reitingud
1. Reitinguagentuur esitab riigireitingute ja riigivõlakirjade reitingute andmed emitentide lõikes. Reitinguagentuur liigitab reitingud järgmistesse sektoritesse:
a)
riigi kohalikus valuutas nomineeritud kohustuste reitingud;
b)
riigi välisvaluutakohustuste reitingud;
c)
riigi haldusüksuste ja kohalike omavalitsuste nagu osariikide ja kohalike omavalitsuste reitingud;
d)
rahvusüleste organisatsioonide reitingud, näiteks rohkem kui ühe suveräänsest keskvalitsusest aktsionäri loodud, omanduses olevate ja kontrollitavate institutsioonide reitingud, sealhulgas selliste organisatsioonide reitingud, mis kuuluvad Euroopa ühenduste majanduse tegevusalade statistilise klassifikaatori (edaspidi NACE) koodi U alla (eksterritoriaalsete organisatsioonide ja üksuste tegevus) (3);
e)
avaliku sektori asutuste reitingud, sealhulgas selliste üksuste reitingud, mis kuuluvad NACE koodi O (haldus ja riigikaitse; kohustuslik sotsiaalkindlustus), P (haridus) ja Q (tervishoid ja sotsiaalhoolekanne) alla.
2. Iga sektori siseselt esitatakse lühiajalised ja pikaajalised emitendi krediidireitingud. Kui emitendi reitingut ei ole, esitatakse pikaajaline võlareiting.
3. II lisa 2 tabeli 1 lahtri 17 täitmisel, kui rahvusülese organisatsiooni puhul ei ole võimalik konkreetset riiki emissiooni riigina kindlaks määrata, nagu sätestatud lõike 1 punktis d, liigitatakse reitingu saanud emitent „rahvusvaheliseks”.
III PEATÜKK
ARUANDE VORM
Artikkel 7
Kvalitatiivsed andmed
1. Reitinguagentuur esitab kvalitatiivsete andmete aruanded I lisa tabelis 1 sätestatud vormis. Eelkõige esitab reitinguagentuur kvalitatiivsed andmed oma reitinguskaala kohta, selgitades iga reitingu individuaalseid omadusi ja tähendust. Reitinguagentuur võib esitada kuni kuus reitinguskaalat. Iga konkreetse ajalise horisondi ja reitingu liigi kombinatsiooni kohta võib esitada ainult ühe reitinguskaala.
2. Juhul, kui reitinguagentuur annab teatava ajalise horisondi ja reitingu liigi osas reitinguid rohkem kui üht reitinguskaalat kasutades, esitab ta oma kvalitatiivsete andmete aruannetes ainult selle reitinguskaala, mida on kasutatud suurema arvu selliste reitingute juures. Neid reitinguid, mille puhul on kasutatud reitinguskaalat, mida vastavalt käesolevale lõikele ei ole esitatud, reitinguandmete aruandes ei esitata.
3. Reitinguskaala sisaldab määramata arvu laiu reitingukategooriaid, mis võivad omakorda sisaldada alamkategooriatena määramatut arvu astmeid. Reitinguagentuur esitab nii reitingukategooriad kui ka astmed, kui neid on kasutatud.
Artikkel 8
Reitinguandmed
1. Reitinguagentuur esitab artiklis 3 nimetatud reitingute kohta reitinguandmete aruande II lisa tabelis 1 kindlaks määratud vormis.
2. II lisa tabeli 1 lahtri 12 täitmisel teatab reitinguagentuur reitinguga seoses makseviivitusest, kui on aset leidnud üks järgmistest sündmustest:
a)
reiting näitab, et on esinenud reitinguagentuuri „makseviivituse” määratlusele vastav makseviivitus;
b)
reiting on reitingu saanud üksuse maksejõuetuse või võlgade restruktureerimise tõttu tagasi võetud;
c)
mis tahes muu juhtum, mille puhul võib reitinguagentuuri arvates seostada reitingu saanud üksuse või reitingu saanud instrumendiga nõuete rikkumist, olulist kahjustumist või samaväärset muutust.
3. Kõigi teatatud reitingute kohta, mis on teatava aruandeperioodi jooksul tagasi võetud, tuleb lisada tagasivõtmise põhjus, nagu kajastatud II lisa tabeli 1 lahtris 11. Reitingud, mis võeti tagasi enne 7. septembrit 2010, võib kanda kategooriasse „Reitingu kehtivus lõppenud muudel põhjustel”.
Artikkel 9
Kvalitatiivsete andmete muutmine ja tühistamine
1. Reitinguagentuur teatab varem esitatud kvalitatiivsete andmete muutmisest või tühistamisest, kui see on vajalik selleks, et:
a)
kajastada kvalitatiivsete andmete muudatusi;
b)
parandada reitinguskaala kohta esitatud andmetes avastatud faktivead.
2. Kvalitatiivsete andmete muutumise korral, välja arvatud reitinguskaalat käsitlevate andmete muutumise korral, saadab reitinguagentuur uue aruande, mis sisaldab uuendatud andmeid. Reitinguagentuur saadab uue kvalitatiivsete andmete aruande ainult sel juhul, kui mis tahes andmed selles on muutunud, esitades aruandes ainult need andmed, mis on muutunud. Meetodite muutumise korral esitab reitinguagentuur uuendatud kvalitatiivsete andmete aruande ning võib täiendavalt viidata lisateabele varasemate meetodimuutuste kohta, mis on esitatud tema veebisaidil.
3. Kui on esinenud reitinguskaala muutus, mis piirdub ainult kategooriate või astmete nimetuste muutusega, saadab reitinguagentuur kvalitatiivsete andmete aruande, mis kätkeb eelmise reitinguskaala uuendatud versiooni (mis on identifitseeritud reitingu unikaalse identifitseerimisnumbriga), kus on muudetud vastavalt vajadusele nimetusi või kirjeldusi. Sama reitinguskaalat käsitlevad teised lahtrid kaasatakse aruandesse muutmata kujul. Reitinguagentuur kasutab I lisa tabelis 1 kindlaks määratud lahtreid.
4. Kui reitinguskaalat on sisuliselt oluliselt muudetud, teatab reitinguagentuur uuest reitinguskaalast ning teeb läbi järgmised sammud:
a)
saadab kvalitatiivsete andmete faili, mis sisaldab eelmise reitinguskaala uuendatud versiooni, kus kehtivuse lõpu kuupäev on muudetud eelmise aruandeperioodi lõpu kuupäevaks. Reitinguagentuur kasutab I lisa tabelis 1 kindlaks määratud lahtreid;
b)
reitinguagentuur esitab uue reitinguskaala uue unikaalse identifitseerimisnumbriga ning märgib kehtivuse alguskuupäevaks esimese aruandeperioodi, millal uus skaala kehtima hakkas, alguskuupäeva;
c)
kui reitinguagentuur on saanud keskselt teabehoidlalt tagasisidefaili, milles kinnitatakse, et uus reitinguskaala on vastu võetud, saadab ta reitinguandmete failid esimese aruandeperioodi kohta, millal uus reitinguskaala kehtima hakkas, kasutades uut reitinguskaalat.
5. Kui reitinguskaala tühistatakse, teeb reitinguagentuur läbi järgmised sammud:
a)
tühistamine toimub enne, kui reitinguagentuur on esitanud kesksele teabehoidlale mis tahes reitinguandmeid, mis on seotud selle reitinguskaalaga. Juhul kui reitinguandmeid on juba esitatud, peab reitinguagentuur tühistama kõik need reitinguandmed, kasutades eelmist reitinguskaalat;
b)
reitinguagentuur saadab kvalitatiivsete andmete faili, mis sisaldab reitinguskaala tühistamist. Reitinguagentuur kasutab I lisa tabelis 2 kindlaks määratud lahtreid.
Artikkel 10
Reitinguandmete tühistamine ja varasemate reitinguandmete esitamine
1. Kui juba esitatud reitinguandmetes avastatakse faktivigu, teatab reitinguagentuur reitinguandmete tühistamisest ning asendab tühistatud reitinguandmed uutega.
2. Reitinguandmete tühistamisel rakendab reitinguagentuur üht järgmistest meetmetest:
a)
jooksva aruandeperioodi reitinguandmete puhul kasutab reitinguagentuur II lisa tabeli 2 lahtreid. Kui algsed andmed on tühistatud, saadab ta andmete uue versiooni;
b)
eelmiste aruandeperioodide reitinguandmete puhul võib reitinguagentuur tühistada kõigi aruandeperioodide algsed reitinguandmed, mille kohta on aruanne esitatud, kasutades II lisa tabeli 2 lahtreid, lisades tühistamise põhjuse, ning seejärel asendada andmete algse versiooni uuega kõigi perioodide kohta, rakendades artikli 3 lõikes 4 kirjeldatud menetlust.
3. Reitinguandmete esitamisel tagantjärele lisab reitinguagentuur andmete lahtritesse iga reitingu kohta varasema aruandeperioodi ning varasemate reitinguandmete esitamise põhjuse, nagu kindlaks määratud II lisa tabeli 1 lahtrites 24 ja 25.
IV PEATÜKK
ARUANNETE ESITAMISE MEETOD
Artikkel 11
Aruandluskanalid ja andmete edastamine
1. Andmete esitamiseks kesksele teabehoidlale kasutab reitinguagentuur keskse teabehoidla süsteemi aruandlusvahendeid.
2. Kõik kesksele teabehoidlale saadetavad ja sealt saadavad failid peavad olema XML-vormingus, mis vastab ESMA avaldatud XSD-skeemile.
3. Reitinguagentuur annab failidele nimed ESMA poolt avaldatud failide nimetamise tava kohaselt.
4. Reitinguagentuur säilitab kesksele teabehoidlale saadetud ja sealt saadud faile elektroonilisel kujul vähemalt viie aasta vältel. ESMA taotluse korral tuleb need failid teha ESMA-le kättesaadavaks.
Artikkel 12
Failivahetuse põhimõtted ja aruandeperioodid
1. Reitinguagentuur saadab kõik teatavat aruandeperioodi käsitlevad failid kesksele teabehoidlale järgneva avaldamiseelse perioodi jooksul. See nõue kehtib nii kvalitatiivsete andmete failide kui reitinguandmete failide kohta.
2. Aruandeperiood hõlmab kuut kuud 1. jaanuarist 30. juunini või 1. juulist 31. detsembrini. Avaldamiseelne periood on kolmekuuline pärast vastava aruandeperioodi lõppu, s.o 1. jaanuarist 31. märtsini või 1. juulist 30. septembrini. Avaldamiseelse perioodi ja aruandeperioodi algus ja lõpp määratakse kindlaks Kesk-Euroopa aja järgi.
3. Esmalt edastab reitinguagentuur kvalitatiivsed andmed. Reitinguandmete failid saadab ta alles siis, kui on saanud keskselt teabehoidlalt tagasisidefaili, millega kvalitatiivsed andmed kinnitatakse.
4. Iga avaldamiseelse perioodi jooksul esitab reitinguagentuur kesksele teabehoidlale reitinguandmete failid, mis sisaldavad kogu II lisa tabelites 1, 2 ja 3 nõutud teavet. Reitinguandmete tühistamisest teatatakse vastavalt artiklile 10.
5. Kui reitinguagentuur esitab kesksele teabehoidlale aruande esimest korda, edastab ta kesksele teabehoidlale kvalitatiivsete andmete faili, mis sisaldab kõiki I lisa tabelites 1, 2 ja 3 nõutavaid kvalitatiivseid andmeid. Seejärel, kui reitinguagentuur esitab ainult uusi reitinguskaalasid, esitab ta kvalitatiivsete andmete uuendusi ja tühistusi vastavalt artiklile 9.
6. Lisaks oma esimesele aruandele kesksele teabehoidlale esitab reitinguagentuur ka varasemad andmed vastavalt artikli 3 lõikele 4. Need aruanded koostatakse aruandeperioodide kronoloogilises järjestuses, alustades kõige varasemast.
Artikkel 13
Aruandlusmenetlus
1. Reitinguagentuur tagab, et kesksele teabehoidlale saadetud teave vastab tema sisemistele dokumentidele. Iga avalikustamiseelse perioodi jooksul saadetakse kõik asjakohased failid kronoloogilises järjestuses ning vead parandatakse avalikustamiseelse perioodi jooksul.
2. Keskne teabehoidla saadab reitinguagentuurile iga esitatud andmefaili kohta tagasisidefaili, kinnitades, et fail on korrektselt kätte saadud ja laaditud, või teavitades reitinguagentuuri tuvastatud vigadest. Juhul kui keskne teabehoidla on tuvastanud vea, saadab reitinguagentuur nõutud aja jooksul järgmised parandused:
a)
failivea korral parandab reitinguagentuur vea, nagu näidatud tagasisidefailis, ning saadab kogu faili uuesti;
b)
sisulise vea korral parandab reitinguagentuur vea, nagu näidatud tagasisidefailis, ning saadab uuesti ainult parandatud andmed.
V PEATÜKK
LÕPPSÄTTED
Artikkel 14
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. märts 2012

EuroVoc Classification:
Level 1: 100150
100152
Level 2: 100230
100222
100229
100223
Level 3: 2472
1164
1154
1155
4488
All Concepts: 1811
4675
4821
5351
6064
773